
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Ilze Pelša kā komersantu interešu pārstāvis izskatīja strīdu starp patērētāju un sabiedrību saistībā ar preces neatbilstību līguma noteikumiem un patērētāja prasību par pirkuma līguma atcelšanu un samaksātās naudas summas atmaksu.

No lietas materiāliem izriet, ka patērētājs 2025. gada 2. novembrī sabiedrības veikalā iegādājās autokrēsliņu “Milli Stage Fix” par 206,10 EUR. Neilgi pēc preces lietošanas uzsākšanas patērētājs konstatēja drošības jostas sistēmas bojājumu – nolūzušu plastmasas detaļu pie drošības jostas, kas nodrošina slēdža vertikālu pozīciju. Patērētājs norāda, ka šī detaļa ir perforēta un nolūzusi tieši perforācijas vietā, radot asu malu, kas var noberzt bērna augšstilbus, un ka polsterējums šajā vietā nepasargā. Patērētājs norāda, ka šāda konstrukcijas īpatnība rada bažas par autokrēsliņa vispārējo drošību, jo līdzīga perforēta plastmasas detaļa ir konstatēta vēl vienā vietā autokrēsliņā.

Patērētājs 2026. gada 13. martā nodeva autokrēsliņu sabiedrībai, izvirzot prasību par pirkuma līguma atcelšanu un samaksātās naudas summas atmaksu. Pēc dažām dienām sabiedrība telefoniski informēja patērētāju, ka autokrēsliņš esot salabots. Patērētājs vairākkārt rakstiski informēja sabiedrību, ka uztur prasību par naudas atmaksu un nepiekrīt remontam. 2026. gada 13. aprīlī sabiedrība rakstveidā informēja patērētāju, ka autokrēsliņš nosūtīts uz garantijas servisu, kur drošības jostas sistēmas defekti netika konstatēti, un ka autokrēsliņš atbilst drošības standartiem. Sabiedrība noraidīja patērētāja prasību par naudas atmaksu.

Sabiedrība Komisijai ir sniegusi skaidrojumu, norādot, ka garantijas servisā drošības jostas stiprinājums ticis izjaukts un pārbaudīts, defekti netika konstatēti, un ka sprādzes nosedzošais polsterējums var izslīdēt no vietas, taču tas neietekmējot bērna drošību. Sabiedrība norāda, ka remonts nav veikts, tikai veikta stiprinājuma pārbaude, un ka prece ir droša lietošanai.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, un pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Komisija ņem vērā, ka neatbilstība ir pieteikta gada laikā pēc preces piegādes, taču lietā iesniegtie dokumenti neapstiprina, ka drošības jostas sistēmas bojājums būtu objektīvi konstatēts. Garantijas servisa pārbaudes dokumenti, kas iesniegti sabiedrības atbildē, norāda, ka drošības jostas stiprinājuma defekts nav konstatēts un autokrēsliņš atbilst drošības prasībām. Komisija konstatē, ka patērētāja iesniegtie materiāli neapliecina neatbilstības pastāvēšanu, jo nav iesniegts neviens pierādījums (piemēram, fotouzņēmumi), kas dotu iespēju komisijai pašai konstatēt un novērtēt autokrēsliņa stāvokli un drošības jostas sistēmas bojājumu – nolūzušas plastmasas detaļas pie drošības jostas esamību.

Komisija norāda, ka saskaņā ar PTAL 26.2 panta (2) daļas 3.punktu, Patērētāju tiesību aizsardzības centrs patērētāja iesniegumu par strīdu ar pārdevēju vai pakalpojuma sniedzēju izskata, ja patērētāja iesniegumam pievienoti rakstveida materiāli un citi pierādījumi, kas pamato strīda esību un strīda priekšmetu. Savukārt, PTAL 26.12 panta (2) daļa paredz, ka komisija pieņem lēmumu par strīda izbeigšanu, ja objektīvu apstākļu dēļ nav iespējams atrisināt strīdu vai lietā trūkst pierādījumu.

Komisija secina, ka tā kā lietā trūkst pierādījumu, kas apliecinātu preces neatbilstību līguma noteikumiem jeb strīda priekšmetu, ir konstatējams pamats komisijai pieņemt lēmumu par strīda izbeigšanu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta otro daļu, 
nolemj:

izbeigt strīda izskatīšanu par patērētāja prasību. 
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

